អ្នក​បោះឆ្នោត​ជា​ច្រើន​មិន​យល់​អំពី​ប្រព័ន្ធ​បោះឆ្នោត
កម្ពុជា​នឹង​ធ្វើ​ការ​បោះឆ្នោត​ក្រុម​ប្រឹក្សា​ឃុំ​សង្កាត់​​នៅ​ឆ្នាំ​២០១២​ និង​ការ​បោះឆ្នោត​ជ្រើស​តាំង​តំណាងរាស្ត្រ​​នៅ​ឆ្នាំ​២០១៣។
របាយការណ៍របស់មជ្ឈមណ្ឌលសិទ្ធិមនុស្សកម្ពុជាបាននិយាយថា ប្រជាពលរដ្ឋកម្ពុជាមួយចំនួនប្រឈមនឹងកង្វះការយល់ដឹងអំពីដំណើរការបោះឆ្នោត និងការមិនជឿទុកចិត្តលើប្រព័ន្ធបោះឆ្នោតនៅកម្ពុជាខណៈដែលដំណើរការចុះឈ្មោះអ្នកមានសិទ្ធិបោះឆ្នោតថ្មីសម្រាប់ការបោះឆ្នោតក្រុមប្រឹក្សាឃុំ សង្កាត់ឆ្នាំ២០១២កំពុងតែបន្ត។ របាយការណ៍របស់មជ្ឈមណ្ឌលសិទ្ធិមនុស្សកម្ពុជាដែលបានធ្វើឡើងពីថ្ងៃទី២១ ខែតុលា ដល់ថ្ងៃទី២ ខែធ្នូ ឆ្នាំ២០១០បានបង្ហាញថា មនុស្សជាង៧៣០នាក់នៅវេទិកាក្នុងខេត្តបាត់ដំបង រតនគីរី តាកែវ និងទីក្រុងភ្នំពេញបាននិយាយថា ពួកគាត់ប្រឈមនឹងការខ្វះការយល់ដឹងអំពីដំណើរការបោះឆ្នោត ការមិនជឿទុកចិត្តលើប្រព័ន្ធបោះឆ្នោតដែលត្រូវបានពិចារណាថា មិនធានាដល់ការចូលរួមស្មើគ្នា និងក្តីបារម្ភអំពីសមាសភាព និងឯករាជ្យភាពនៃគណៈកម្មាធិការជាតិរៀបចំការបោះឆ្នោត។ លោក កុយ ប៊ុនរឿន តំណាងរាស្ត្រគណបក្សសម រង្ស៊ី បានបញ្ជាក់ថា ប្រជាពលរដ្ឋខ្មែរជួបការលំបាក នឹងដំណើរការបោះឆ្នោតដោយសារគណៈកម្មាធិការជាតិរៀបចំការបោះឆ្នោតមិនបានបំពេញតួនាទីរបស់ខ្លួន និងអាជ្ញាធររដ្ឋមិនបានបង្ហាញប្រជាពលរដ្ឋឲ្យបានច្បាស់អំពីគោលការណ៍បោះឆ្នោតនេះទេ។ «យើងត្រូវរៀបចំប្រព័ន្ធបោះឆ្នោតមួយឲ្យបានត្រឹមត្រូវ ផ្តល់លទ្ធភាពឲ្យប្រជាពលរដ្ឋទទួលបានសិទ្ធិពេញលេញក្នុងការទទួលបានសិទ្ធិចុះឈ្មោះបោះឆ្នោតនិងសិទ្ធិបោះឆ្នោតដើម្បីគាត់មានលទ្ធភាពបែបហ្នឹងគឺអាជ្ញាធររបស់រដ្ឋ និងគណៈកម្មាធិការជាតិរៀបចំការបោះឆ្នោត»។ លោក ទេព នីថា អគ្គលេខាធិការគណៈកម្មាធិការជាតិរៀបចំការបោះឆ្នោត បានថ្លែងថា ប្រជាពលរដ្ឋខ្មែរមានការយល់ដឹងអំពីដំណើរការចុះឈ្មោះបោះឆ្នោត និងការបោះឆ្នោត។ លោកទេព នីថា បានបញ្ជាក់ថា រហូតមកដល់ថ្ងៃអាទិត្យនេះ គណៈកម្មាធិការជាតិរៀបចំការបោះឆ្នោតបានចុះឈ្មោះអ្នកមានសិទ្ធិបោះឆ្នោតថ្មីចំនួន៤៦ម៉ឺននាក់ ពីចំនួនប៉ាន់ស្មាន ៤៧ម៉ឺននាក់។ លោក ទេព នីថា បានបន្ថែមថាលទ្ធផល នៃការចុះឈ្មោះបោះឆ្នោតនេះបង្ហាញថា ប្រជាពលរដ្ឋខ្មែរមានការយល់ដឹងអំពីដំណើរការចុះឈ្មោះបោះឆ្នោត និងការបោះឆ្នោត។ «ទាំងអ្នកមានទីលំនៅ និងទាំងអ្នកគ្រប់អាយុតែងតែទៅចុះឈ្មោះបោះឆ្នោត ហើយនេះជាការយល់ដឹងរបស់គាត់ ហើយសំខាន់បំផុត អ្នកផ្លាស់ទីលំនៅទៅនៅកន្លែងថ្មីចុះឈ្មោះបោះឆ្នោតបានន័យថា គាត់ដឹងពីសិទ្ធិ និងតួនាទីរបស់គាត់ចូលរួមក្នុងការបោះឆ្នោតក្នុងដំណើរការប្រជាធិបតេយ្យ»។ លោក ហង្ស ពុទ្ធា នាយកប្រតិបត្តិនៃគណៈកម្មាធិការអព្យាក្រឹត្យ និងមិនលម្អៀងដើម្បីការបោះឆ្នោត ដោយសេរី និងត្រឹមត្រូវនៅកម្ពុជា បានថ្លែងថា គណៈកម្មាធិការជាតិរៀបចំការបោះឆ្នោតត្រូវតែពង្រឹងហើយពង្រឹងទៀតរហូតដល់សាធារណជនទទួលយកបាននូវអ្វីដែលជាការចាត់ចែងការងាររបស់ខ្លួន។ «ខ្ញុំយល់ថា កម្ពុជាពាក់ព័ន្ធនឹងចំណេះដឹងនៃការបោះឆ្នោតនៅតែត្រូវការបណ្តុះបណ្តាលបន្ថែម បានន័យថា ប្រជាពលរដ្ឋពុំទាន់យល់បានច្បាស់លាស់អំពីរឿងនេះនៅឡើយទេ។ ហើយពាក់ព័ន្ធនឹងរបាយការណ៍ថា វានៅតែមានការមិនទុកចិត្តទៅលើប្រព័ន្ធបោះឆ្នោត។ ខ្ញុំគិតថា ក៏មានដែរនៅក្នុងសង្គមកម្ពុជាជាធម្មតា។ ការបង្ហាញគំនិត និងការមិនទុកចិត្តគឺជាសិទ្ធិរបស់ប្រជាពលរដ្ឋគ្រប់រូប»។ កម្ពុជានឹងធ្វើការបោះឆ្នោតក្រុមប្រឹក្សាឃុំសង្កាត់នៅឆ្នាំ២០១២ និងការបោះឆ្នោតជ្រើសតាំងតំណាងរាស្ត្រនៅឆ្នាំ២០១៣៕